ྒྱུན་དཔལ་ལི་ཞེས་གནམ་བསྐོས་གོང་མའི་ལུང་གིས་མངའ་གསོལ་གཟེངས་བསྟོད་པའི་མི་དབང་བསོད་ནམས་སྟོབས་རྒྱས་

འདི་ཉིད་ལ་མངའ་དབང་རིན་ཆེན་འབར་བ་འདི་ཉིད་ཀྱི་མངའ་གསོལ་རྟེན་འབྲེལ་གྱི་སྒྲིག་སྒོ་ལེགས་པར་ཕུལ། དེ་ཡང་རིག་འཛིན་ཡོངས་འདུས་ཀྱི་ལུང་བྱང་དེ་ཉིད་མི་དབང་སངས་རྒྱས་རྒྱ་མཚོར་ངོས་འཛིན་
མཛད་འདུག་པར། རྡོ་རྗེའི་ཚིག་འདི་དག་གི་ཚིག་རེས་གང་ཟག་མང་པོ་ལུང་སྟོན་པར་ངེས་པ་མེད་ཅིང་། དཔེར་ན་བཀའ་གདམས་གླེགས་བམ་གྱི་ལུང་བསྟན། རི་མཐོན་པོ་གནམ་གྱི་ཀ་བ་ཡོད། ཅེས་
སོགས་རྒྱལ་དང་རྭ་སྒྲེང་གཉིས་གར་འཇུག་པ་དང་འདྲ་ཞིང་། མི་དབང་སངས་རྒྱས་རྒྱ་མཚོ་ཡང་བསྟན་ཡོད་པ་གཞིར་བཅས་མོད། དངོས་བསྟན་གྱི་གཙོ་བོ་ནི་མི་དབང་འདི་ཉིད་ལ་འཇུག་སྟེ། དགུང་སྙིང་ས་
སྦྲུལ་ལོ་པ། སྐུ་བོངས་འཚམས་པ། ཐུགས་བློ་སྒམ་པས་ཀུན་གྱིས་གཏིང་མི་རྟོགས་པ། སྙིང་སྟོབས་ཀྱི་རྩལ་དང་ལྡན་པས་ལྷ་བཟང་ཁང་ནས་བཟུང་སྟེ་དཔོན་ཐོག་ན་རིམ་བཞིན་ཐེམ་པ་རིམ་བརྩེགས་ཀྱི་ལས་
མཚན་གང་མཛད་ཀྱང་འགྲན་ཟླ་མེད་པའི་ཡེར་འཐོན་པ་དང་། དབུས་ཀོང་ཞིབ་སྒྲིལ་གྱི་དཔུང་ཚོགས་རྨིག་མེད་དུ་བཅོམ་སྟེ་སྟོབས་ཀྱི་འཁོར་ལོས་སྒྱུར་བའི་རྒྱལ་པོར་གློ་བུར་དུ་གཤེགས། འཇམ་དབྱངས་གོང་
མའི་འཕྲུལ་བློན་རྣམས་གཙོ་བོར་གྱུར་པའི་རྒྱ་ཧོར་གྱི་སྐྱེ་དགུ་ཐམས་ཅད་ཀྱིས་ཁེངས་པ་འཕྲོག་པར་མཛད། ཉག་ཕྲན་དང་། ཡིག་རྩིས་ལ་སོགས་པའི་ལུས་རྩལ། གཏམ་དང་ལོ་རྒྱུས་ལ་སོགས་པའི་ངག་རྩལ།

༄༅། །ལེགས་ཉེས་འབྱེད་པའི་བློ་གྲོས་དང་། བསྟན་འགྲོའི་དོན་ཆེན་སྒྲུབ་པ་མཆོག་ཏུ་དཔའ་བའི་ཡིད་རྩལ་སོགས་སྒོ་གང་ས་ནས་བསྙོན་དུ་མེད་ལ། མི་དབང་སངས་རྒྱས་རྒྱ་མཚོའི་ཞལ་གྱི་
དཀྱིལ་འཁོར་ལ་སྨེ་བ་ཡོད་དུ་ཆུག་ཀྱང་། མི་དབང་འདིའི་ཞལ་དཀྱིལ་གྱི་སྨེ་བ་ནི་གཞན་དང་མི་འདྲ་བའི་མངོན་གསལ་ཆེ་ཞིང་། སྤུ་རིང་པོས་མཚན་པ་དང་། འཕེལ་འགྲིབ་ཀྱི་ཆ་ལས་ལེགས་ཉེས་ཀྱི་མཚན་
མ་གསལ་པོར་སྟོན་པ་དང་། ལུང་འདིར་མ་ཟད་ཆོས་རྗེ་གླིང་པ་བདེ་བའི་རྡོ་རྗེས་སྤྱན་དྲངས་པའི་རྩ་གསུམ་དྲིལ་སྒྲུབ་ཀྱི་ལུང་བསྟན་ལས་ཀྱང་། སྟོབས་ལྡན་གློ་བུར་རྒྱལ་པོ་གདོང་སྨེ་ཅན༔ ཞེས་སོགས་མི་དབང་
འདི་ཉིད་དང་། ཤར་ཕྱོགས་རྒྱ་ནག་རྒྱལ་པོ་ཤུན་ཙེ་ཞེས༔ ཞེས་པ་དང་། ལས་དབང་མཐུ་ལྡན་འཛམ་གླིང་གསུམ་གཉིས་སྡུད༔ ཅེས་ད་ལྟའི་གནམ་བསྐོས་འཇམ་དབྱངས་གོང་མ་ཆེན་པོ་དུས་མཚུངས་སུ་
བསྟན་པ་སོགས་འགྱུར་བ་མེད་པའི་དུས་རྟགས་ཀྱི་གཏན་ཚིགས་ཡོད་ལ། ལུང་འདིར་སྣ་ཚོགས་མི་འཆང་ཞེས་གསུངས་པ་ནི། དང་པོར་མགོན་པོ་སྐྱབས་ཞེས་མཚན་གསོལ། དེ་རྗེས་གཏེར་ཆེན་ཆོས་ཀྱི་རྒྱལ་
པོས༑ འགྱུར་མེད་བསོད་ནམས་སྟོབས་རྒྱས་ཞེས་འདོགས་པར་མཛད། རིམ་གྱིས་ཐའི་ཇི་དཔལ་སེང་དཔལ་ལི་སོགས་མཚན་གྱི་རྣམ་གྲངས་ཇི་སྙེད་དུ་ཐོགས་པ་དང་། འགྲོ་བའི་དེད་དཔོན་མཆོག་ཅེས་པ་ནི། ས་

སྤྲེལ་ལོ་ནས་བཟུང་སྟེ་ད་ལྟའི་བར་དུ་དགའ་ལྡན་ཕོ་བྲང་གི་ཆོས་སྲིད་ཀྱི་འཛིན་སྐྱོང་སྤེལ་གསུམ་གྱི་སྒོ་ནས་རྒྱ་ཧོར་བོད་གསུམ་གྱི་སྐྱེ་འགྲོ་ཐམས་ཅད་ལ་དངོས་བརྒྱུད་ཅི་རིགས་པའི་སྒོ་ནས་ཕན་བདེའི་བཀའ་དྲིན་
ཤིན་ཏུ་ཆེ་བར་མཛད་པ་འདི་ཡིན་ལ། རིན་ཆེན་འཛིན་པ་ཞེས་པ་ནི། ལྷ་བཟང་ཁང་གིས་མི་དབང་འདི་ཉིད་ལ་སྲས་རིན་ཆེན་རྩེ་གནང་སྟེ་དེའི་ཞལ་འཛིན་གནང་བཞིན་པ་འདི་ཡིན་པས་སྒྲ་གཞན་ནས་དྲངས་དགོས་
པ་མེད་ལ། ཉི་དྲོས་དུས་སུ་འབྱུང་ཞེས་པ་ནི། བཀའ་གདམས་གླེགས་བམ་ལས། ཀུན་མཁྱེན་རྒྱལ་བའི་དབང་པོ་འཕགས་མཆོག་ཕྱག་ན་པདྨོ་ངུར་སྨྲིག་གར་གྱི་རྣམ་པར་རོལ་པའི་སྒོ་ནས་ཞྭ་སེར་གྱི་བསྟན་པ་འཛིན་
པའི་རྩོད་བྲལ་གྱིས་བཀོད་པ་བདུན་ཟམ་མི་ཆད་དུ་འབྱུང་བར་གསུངས་པའི་དྲུག་པ་བློ་བཟང་རིན་ཆེན་ཚངས་དབྱངས་རྒྱ་མཚོ་ལུང་བསྟན་པའི་རྗེས་དེ་མ་ཐག་ཏུ། ལར་བསྐལ་པ་བྱེ་བ་བསམ་ཡས་སུ། །ལྷ་
དཀོན་མཆོག་སྤྱི་བོར་མཆོད་པ་ལས། །བདག་ང་རྒྱལ་རློམ་པར་ག་ལ་བྱེད། །ཅེས་གསུངས་ནས། ལར་བསྐལ་པ་ཞེས་པས་བསྐལ་གྱིས་མཚན་སྒྲ་དང་། དཀོན་མཆོག་ཅེས་པས་མཆོག་སྟེ་བཟང་པོ་ཡིན་ལ།
དེའི་དབང་གིས་བཟང་གི་མཚན་སྒྲ་དང་། བསམ་ཡས་དང་། དཔག་ཡས་གཞལ་དུ་མེད་པ་སོགས་རྒྱ་མཚོ་ལ་དོན་མཐུན་པར་འཇུག་པའི་རྒྱ་མཚོའི་མཚན་སྒྲ་གསལ་པོར་བསྟན་ཏེ་ཁྱོན་ཡོངས་སུ་དྲིལ་པས་

༄༅། །བསྐལ་བཟང་རྒྱ་མཚོ་ཞེས་བཤད་ནས། སྐུ་འདི་ཉིད་ཀྱི་ཐོག་ཏུ་ལྐོག་གྱུར་གྱི་དོན་ཐམས་ཅད་གསལ་པོར་གཟིགས་ཀྱང་མི་མཁྱེན་པའི་ཚུལ་དང་། གསང་གསུམ་གྱི་ཡོན་ཏན་ཐམས་ཅད་
ལྷག་པར་སྦེད་པར་མཛད་ཅིང་། དཀོན་མཆོག་རིན་པོ་ཆེ་གུས་པས་མཆོད་པའི་མཛད་པ་ལྷུར་བཞེས་ནས་ལྷག་པར་ཐུགས་ཁེངས་སྐྱུངས་ཏེ་ང་རྒྱལ་གྱི་སྒོ་ནས་རློམ་པའི་ཕྱོགས་ཙམ་ཡང་འཛིན་པའི་ཚུལ་མི་སྟོན་
པ་སོགས་རྣམ་པར་ཐར་པ་རྣམས་རྐང་པ་ཕྱི་མ་གཉིས་ཀྱིས་གསལ་པོར་བསྟན། དེ་ལྟ་བུའི་ཀུན་མཁྱེན་ཆེན་པོ་འདི་ཉིད་ཡང་གསང་རྒྱ་ཅན་གྱི་ནང་དུ། གནམ་སྟོང་མུན་པའི་སྨག་རུམ་ཉི་མ་འཆར། །ཞེས་ཉི་མ་ལ་
སྦྱར་ནས་ལུང་གིས་བསྟན་པས། དེ་ལྟ་བུའི་ཉི་མ་དེ་གངས་ཅན་གྱི་ལྗོངས་འདིར་ཕེབས་མ་ཐག་པ་ལ་ཤར་བ་དང་། དེ་ནས་རྒྱངས་ཙམ་སོང་བ་དྲོས་པའི་དུས་ཡིན་པས་རྒྱལ་བའི་དབང་པོ་འདི་ཉིད་གསེར་ཁྲིར་
ཕེབས་ནས་ལོ་ངོ་དགུའི་ཐོག་ཏུ་སོན་པ་ས་ཕོ་སྤྲེའུའི་ལོ་རིགས་ལྡན་རྣམ་གནོན་བྱང་ཕྱོགས་ཤམ་བྷ་ལའི་ཕོ་བྲང་ཀཱེ་ལ་ཤའི་སེངྒེའི་ཁྲི་ལ་དབང་བསྒྱུར་བ་དང་དུས་མཚུངས་པར་གངས་ཅན་གྱི་ལྗོངས་འདིར་གློ་བུར་་་
གཞན་སྡེའི་རྒྱལ་ཕྲན་ཐམས་ཅད་ཟིལ་གྱིས་གནོན་པའི་བསོད་ནམས་ཀྱི་ཤེ་མོང་བཙན་པོས་མི་དབང་གི་རྒྱལ་ཐབས་ཆེན་པོར་གཤེགས་པའི་དོན་ཡིན་པའི་སྒོ་ཐམས་ཅད་ནས་བསྙོན་དུ་མེད་ཅིང་། འཁྱོག་བཤད་ཀྱི་

དྲི་མ་དང་བྲལ་བ་ཡིན་ནོ། །དེ་ལྟར་ཆོས་རྒྱལ་འདི་ཉིད་ལ་ལྕགས་ཕོ་ཁྱིའི་ལོ་མངའ་དབང་རིན་ཆེན་འབར་བ་འདི་ཉིད་ཕུལ་བའི་རྗེས་འབྲེལ་དུ་ལེགས་ལྡན་ཚོགས་རྗེ་ཆེན་པོའི་དབང་བསྐུར་རྒྱས་པར་ཕུལ་ནས་མི་
རིང་བར། ༢གོང་མའི་ལུང་གིས་འཇའ་ས་ཐམས་ཀ་སོགས་ཇེ་མཐོ་ཇེ་བཟང་དུ་གྱུར་ནས་ད་ལྟར་འཚོ་ཞིང་གཞེས་པ་འདིའོ།། དེ་བས་ན་ངོ་མཚར་གྱི་མཚན་མ་མངོན་སུམ་དུ་གཏན་ལ་ཕེབས་པའི་དབང་བསྐུར་འདི་
ཉིད་ཁྱེད་རང་ལ་འབུལ་བ་དང་པོར་གཞི་ལུས་ལྷའི་ཕོ་བྲང་ཆེན་པོར་གསལ་འདེབས་པའི་དམིགས་པ་ངེད་ཀྱི་ཚིག་རིགས་དང་མཐུན་པར་མཛོད། ཅེས་བརྡའ་སྤྲད་ལ། ལས་བུམ་གྱི་ཆུས་བསངས། སྭ་བྷཱ་ཝས་
སྦྱངས༑ སྟོང་པའི་ངང་ལས་སྣོད་བཅུད་ལྕང་ལོ་ཅན། །ཀུན་བཟང་ནམ་མཁའ་མཛོད་ཀྱི་ལོངས་སྤྱོད་ཀྱིས། །མངོན་པར་ཕྱུག་པའི་ཞིང་ཁམས་ཆེན་པོའི་དབུས། །རྒྱལ་པོའི་སྲོག་ཡིག་ཨ་ལ་ནྲྀ་བརྒྱད་ཀྱིས། །
བསྐོར་བའི་གཟི་བྱིན་ཕུན་སུམ་ཚོགས་པ་ལས། །འོད་འཕྲོས་སྣང་སྲིད་ཀུན་གྱི་བཅུད་རྣམས་བསྡུས། །ཡིག་འབྲུར་ཐིམ་པ་ཡོངས་སུ་གྱུར་པ་ལས། །ཆོས་ཀྱི་རྒྱལ་པོ་རང་གི་ཆ་བྱད་ཅན། །མཚན་དཔེའི་གཟི་
ལྡན་འོད་ལུས་སྟོང་ཆེན་གྱིས། །སྤྱི་བོར་འཇམ་དཔལ་སེར་པོ་གླེགས་རལ་འཛིན། །མགྲིན་པར་ཐུགས་རྗེ་ཆེན་པོ་གངས་རིའི་མདོག །ཕྱག་བཞི་ཐལ་སྦྱར་ཤེལ་ཕྲེང་པདྨ་འཛིན། །ཐུགས་ཁར་གསང་བདག་

༄༅། །སྔོན་པོ་རྡོར་དྲིལ་བསྣམས། །སྐུ་གསུང་ཐུགས་ཀྱི་རྡོ་རྗེའི་རང་བཞིན་གྱིས། །དཀྱིལ་འཁོར་འཁོར་ལོའི་ཕོ་བྲང་གནས་གསུམ་དུ། །བཏབ་པའི་གཟི་བྱིན་ཕྱོགས་བཅུར་འབར་བ་དེས། །
ཁམས་གསུམ་དབང་བསྡུད་སྲིད་གསུམ་ཟིལ་གྱིས་གནོན། །ཆེ་བཙན་འགྲན་ཟླ་ཐམས་ཅད་བྲལ་བར་གྱུར། །ཅེས་བརྗོད་ཅིང་ཆོག་རོགས་ཡོད་ན་དབྱངས་རོལ་དང་བཅས་བསྐྱེད། དེ་ནས་ཧོར་ལྷམ་ཞབས་ལ་བསྣོན་ལ། ཧཱུྃ༏ འཇིག་
རྟེན་གཡོ་བ་འབྱུང་བའི་དཀྱིལ་འཁོར་ལ། །མི་གཡོ་བརྟན་པར་རྒྱས་པའི་རྒྱ་གྲམ་མཚན། །ཆོས་སྐྱོང་རྒྱལ་པོའི་ཞབས་ལ་འདི་གསོལ་བས། །ཁམས་གསུམ་ཟིལ་གྱིས་ནོན་པའི་དབང་ཐོབ་ཤོག ། ཨོཾ་བཛྲ་གརྦྷེ་
ལམ་ཨ་བྷི་རིཉྩ་ཧཱུྃ། ཞེས་བརྗོད། དེ་ནས་འོག་ཏུ་ཤ་དར་དཀར་པོ་གཡོགས་ལ། ཧཱུྃ༏ དར་དཀར་ལྷ་ཡི་པཉྩ་ལི་ཀ་འདི། །ཐུགས་རྗེ་ཆེན་པོའི་སྐུ་ཡི་ན་བཟའ་གསོལ། །རྟག་ཏུ་བྱང་ཆུབ་སེམས་དང་ལྡན་པ་ཡིས། །དགེ་བཅུ་
དཀར་པོའི་ཆོས་ལ་སྤྱོད་པར་ཤོག། ཛྙཱ་ན་བི་ཤུདྡྷེ་ཨ་བྷི་རིཉྩ་ཧཱུྃ། ཞེས་བརྗོད། སྐ་རགས་བཅིངས་ལ། ཧཱུྃ༏ ཚད་མེད་བཞི་ཡིས་འགྲོ་བའི་དོན་མཛད་ཅིང་། །འགྲོ་དྲུག་ཐུགས་རྗེས་བཟུང་ཞིང་གཞན་དོན་མཛད། །
བརྡའ་དོན་མཚོན་པའི་གསེར་གྱི་སྐ་རགས་འདི། །ཐུགས་རྗེས་ནན་གྱིས་ཆིངས་ལ་གཞན་དོན་མཛད། །དྷརྨཱ་ཙཀྲ་ཨ་བྷི་རིཉྩ་ཧཱུྃ། ཞེས་བརྗོད། དེའི་སྟེང་དུ་རྩེ་བེར་གཡོགས་ལ། ཧཱུྃ༏ བཀྲ་ཤིས་ལོངས་སྤྱོད་སྣ་ཚོགས་

མཚོན་པའི་བརྡའ། །ཟབ་ཆེན་བེར་འདི་སྐུ་ལ་གསོལ་བ་ཡིས། །ཅི་འདོད་ཕུན་སུམ་ཚོགས་པའི་གཏེར་འཛོམས་ནས། །འགྲོ་རྣམས་དབུལ་འཕོངས་སྡུག་བསྔལ་བསལ་བར་ཤོག །ནཱ་ག་ཨ་བྷྱ་ཡ་ལི་ཨ་བྷི་རིཉྩ་
ཧཱུྃ༑ ཞེས་སྤྲོ་ན་ཚིག་རིགས་དང་མཐུན་པའི་རྒྱས་བཤད་ཀྱི་མཚམས་སྦྱོར་དང་། དབྱངས་རོལ་གྱི་སྒོ་ནས་བརྗོད། སློབ་དཔོན་གྱིས་ཤིས་བརྗོད་རྟེན་སྙིང་དང་བཅས་པའི་སྒོ་ནས་མེ་ཏོག་དོར་ཞིང་བདེན་ཚིག་སྨོན་ལམ་བརྗོད། གཞན་རྣམས་ཀྱིས་རོལ་མོ་སྦིར།
དེ་ནས་རྒྱལ་པོ་ཁྲིའི་སྟེང་དུ་བཀོད་དེ། ཧཱུྃ༏ ཁམས་གསུམ་ཟིལ་གྱིས་གནོན་པའི་རཏྣའི་གདན། །དབང་ཆེན་འབྱུང་བ་ལྔ་ཡི་དཀྱིལ་འཁོར་འདིར། །ཆོས་སྐྱོང་རྒྱལ་པོས་མཐའ་དང་དབུས་ནོན་ཏེ། །སྲིད་པ་ཆ་སྙོམ་བདེ་
སྐྱིད་ལྡན་པར་ཤོག །ཨེ་ཡཾ་རཾ་བཾ་སུཾ་ལཾ་རཏྣ་མཎྜ་ལ་ཨ་བྷི་རིཉྩ་ཧཱུྃ། ཞེས་བརྗོད། དེ་ནས་དར་ཐོད་གཡོགས་ལ། ཧཱུྃ༏ འབྱུང་བ་ལྔ་ཡི་དྭངས་མ་ཁ་དོག་ལྔ། །རང་གསལ་འོད་ཀྱི་དྭངས་མ་དར་གྱི་ཐོད། །རིན་ཆེན་འབར་
བའི་དབྱིབས་སུ་གསོལ་བ་ཡིས། །ཀུན་གྱིས་ཐོད་བཞིན་བཀུར་ཞིང་བཀའ་ཉན་ཤོག །ཨོཾ་ཨཱཿཧཱུྃ་ཨ་བྷི་རིཉྩ་ཧཱུྃ། ཞེས་བརྗོད། ཐོད་ཀྱི་རྩེར་རིན་པོ་ཆེའི་གཙུག་ཏོར་བཀོད་དེ། ཧཱུྃ༏ ནོར་བུ་རིན་ཆེན་དབང་གི་རྒྱལ་པོ་
འདི༑ །ཆོས་སྐྱོང་རྒྱལ་པོའི་སྤྱི་བོར་བཞུགས་པ་ཡིས། །སེམས་ཅན་ཐམས་ཅད་བསམ་པའི་དོན་བསྒྲུབ་ནས། །རྒྱལ་པོས་ཀུན་ལ་ཅི་འདོད་སྦྱིན་པར་ཤོག །ན་དྷ་རཏྣ་ཨ་བྷི་རིཉྩ་ཧཱུྃ། ཞེས་བརྗོད། མཐིང་ཤོག་ལ་བྲིས་

༄༅། །པའི་ཚངས་པའི་འཇིག་རྟེན་སྲོག་ཡིག་གིས་བསྐོར་བ་ལག་ཏུ་གཏད་ལ། ཚངས་པའི་འཇིག་རྟེན་སྲོག་གི་ཡི་གེས་བསྐོར། །ཆོས་སྐྱོང་རྒྱལ་པོའི་ཕྱག་ཏུ་ཕུལ་བ་ཡིས། །བསོད་ནམས་ལོངས་སྤྱོད་
མངའ་ཐང་རྒྱས་པར་འགྱུར། །སྟོང་གསུམ་ཟིལ་གནོན་རྒྱལ་པོར་དབང་བསྐུར་རོ། །རཏྣ་སིདྡྷི་ཛཿཛཿཨ་བྷི་རིཉྩ་ཧཱུྃ། ཞེས་བརྗོད། དུང་ཕུལ་ལ་འབུད་དུ་བཅུག་སྟེ། ཧཱུྃ༏ རྔ་ཆེན་རོལ་མོ་སྙན་པའི་སྒྲ་ཆེན་འདིས། །ཆོས་
སྐྱོང་རྒྱལ་པོ་ཁྱོད་ལ་མངའ་གསོལ་བས། །འཇིག་རྟེན་ཆོས་ཀྱི་སྒྲ་ཡིས་གང་ནས་ཀྱང་། །སྙན་གྲགས་ནམ་མཁའི་འབྲུག་ལྟར་སྒྲོགས་པར་ཤོག ། ཅེས་བརྗོད། རྒྱལ་མཚན་ཕུལ་ལ། ཧཱུྃ༏ མི་ནུབ་རྒྱལ་མཚན་བསྟན་
པའི་སྲོག་ཤིང་འདིས། །ཆོས་སྐྱོང་རྒྱལ་པོ་ཁྱོད་ལ་མངའ་གསོལ་བས། །སངས་རྒྱས་བསྟན་པ་དར་ཞིང་རྒྱས་པ་དང་། །བླ་མེད་ཆོས་ཀྱི་རྒྱལ་མཚན་བསྒྲེང་བར་ཤོག ། ཅེས་བརྗོད། འཕན་གཏད་ལ་སྒྲེང་དུ་བཅུག་སྟེ།
ཧཱུྃ༏ ཁམས་གསུམ་དབང་སྡུད་དར་གྱི་འཕན་ཕྲན་འདིས། །ཆོས་སྐྱོང་རྒྱལ་པོ་ཁྱོད་ལ་མངའ་གསོལ་བས། །རྒྱལ་པོའི་མངའ་ཐང་བསོད་ནམས་དར་ཞིང་རྒྱས། །སེམས་ཅན་ཐམས་ཅད་བདེ་སྐྱིད་ལྡན་པར་
ཤོག ། ཅེས་བརྗོད། བཀྲ་ཤིས་རྫས་རྟགས་རིན་ཆེན་བདུན་ལ་སོགས་པ་མཐུན་འགྱུར་དང་བཅས་པའི་སྒོ་ནས་ཕུལ། དེ་ཡང་རྩ་བ་ལས། སེམས་བསྐྱེད་དང་ཁ་བལྟ་བཟང་ཞིང་རྒྱ་ཆེ་བ་མང་དུ་བསྒྲིགས། རིག་པ་ངར་བསྐྱེད། རྟེན་འབྲེལ་གྱི་གནད་ཡིན་ཏེ་

བརྟུལ་ཞུགས་དང་སེམས་ཀྱི་དཔའ་བསྐྱེད་དོ། །ཞེས་གསུངས་པས། རིག་པ་བརྟུལ་ཞུགས་ཀྱི་གདེངས་དང་ལྡན་པར་བྱའོ། །དེ་ཉིད་ལས། དེའི་དུས་སུ་རྒྱལ་པོ་ཐེག་པ་ཆེན་པོའི་དབང་གིས་སྨིན་པར་བྱས་ཏེ༔ རྣལ་འབྱོར་ཕྱིའི་དབང་བསྐུར་ན༔ རྒྱལ་ཁམས་
སུ་རྒྱུའི་ཆོས་དར་བར་འགྱུར༔ གསང་སྔགས་ནང་གི་དབང་བསྐུར་ན༔ འབྲས་བུའི་ཆོས་དར་བར་འགྱུར་རོ༔ ཞེས་གསུངས་པ་བཞིན་མཐའ་རྟེན་གྱི་དབང་བསྐུར། ཚོགས་ཀྱི་འཁོར་ལོ་དང་། སྟོན་མོས་ཞལ་བསྲོ་བ་སོགས་བཀྲ་ཤིས་ཀྱི་དགའ་སྟོན་རྒྱ་ཆེར་
བགྱིས་ཏེ་གླུ་གར་གྱི་མཆོད་པ་སོགས་མཐའ་རྒྱས་སུ་བྱའོ། །དེ་ཡང་རྩ་བར། རྒྱལ་པོའི་བཀའ་རྟགས་ཀྱི་ནོར་བུ་དྲུག༔ རིན་པོ་ཆེའི་སྲོག་གི་སྙིང་པོ༔ རིན་པོ་ཆེའི་ཕྲེང་བ་དང་བཅས་ཏེ་རྒྱལ་པོའི་ཕོ་བྲང་དུ་བཞུགས་ཏེ༔ ཆོས་སྐྱོང་རྒྱལ་པོ་མ་ཡིན་པ་དམངས་ཀྱིས་
ལོངས་སྤྱད་པར་མི་བྱ༔ དུས་རྒྱུན་མཆོད་པ་འབུལ༔ མངའ་དབང་རིན་ཆེན་འབར་བ་འདིས་རྒྱལ་གྱི་ཟླ་བ་ཤར་བའི་ཚེ་ལོ་རེ་བཞིན་རྒྱལ་པོ་ལ་མངའ་གསོལ་ལོ༔ ཞེས་གསུངས་པ་བཞིན་བྱའོ༔ དེ་ལྟར་རྒྱལ་པོ་ལ་དབང་བསྐུར་བའི་ཆོ་ག་མངའ་དབང་རིན་ཆེན་འབར་
བའི་གསལ་བྱེད་དབང་ཕྱུག་འཕྲུལ་མཛོད་ཅེས་བྱ་བ་འདི་ནི་རྒྱལ་ཁམས་ཆོས་བཞིན་དུ་སྐྱོང་བའི་མི་དབང་ཆོས་ཀྱི་རྒྱལ་པོ་རྣམས་ཀྱི་རྟེན་འབྲེལ་ལེགས་པར་འགྲིག་པའི་ཆེད་དུ་བརྩོན་པའི་པདྨའི་གསུང་སྲས་རྣམས་ཀྱི་ཆེད་དུ་རིག་པ་འཛིན་པ་བཞད་པའི་རྡོ་རྗེས་་་་་་
གངས་ལྗོངས་དང་ཤམྦྷ་ལའི་མི་དབང་རྣམ་གཉིས་ཁྲིར་འཁོད་ནས་ལོ་ངོ་བརྒྱད་ཀྱི་ཐོག་ཏུ་སོན